MIELIPIDEKIRJOITUSPOHJA – HUIPPU-URHEILU

**Urheiluun panostaminen on investointi tulevaisuuteen**

Jokainen urheilija tarvitsee tukea menestyäkseen. Urheilun ja liikunnan resurssit on varmistettava tulevalla hallituskaudella, jotta niiden pitkäjänteinen kehittäminen on mahdollista. Tukemalla urheilijoita, valmentajia ja urheiluakatemioita, kehittämällä urheilijoiden ja valmentajien osaamista sekä parantamalla urheilijoiden sosioekonomista asemaa varmistamme huippu-urheilumenestyksen jatkumisen.

Suomalaiset arvostavat ja haluavat huippu-urheilumenestystä. Huippu-urheilu rakentaa yhteishenkeä, synnyttää elämyksiä, antaa esikuvia, kannustaa liikkumaan ja mainostaa Suomea maailmalla. Urheilu yhdistää ja inspiroi meitä. Kolme neljästä suomalaisesta on kiinnostunut siitä, että suomalaiset urheilijat menestyvät kansainvälisesti.

Jotta upeita urheiluhetkiä ja menestystä saadaan tulevaisuudessakin, meillä on tulevaisuudessa oltava isompi joukko huippu-urheilijan polulla olevia nuoria urheilijoita, joilla on innostava näky tulevaisuudesta, osaavat valmentajat ja mahdollisuus kehittyä kansainvälisesti menestyväksi ammattiurheilijaksi kansainvälisesti kilpailukykyisessä toimintaympäristössä.

Urheiluakatemiat tekevät merkityksellistä ja vastuullista työtä tavoitteellisesti urheilevien nuorten eteen. Ne ovat alueellisia osaamiskeskuksia, jotka mahdollistavat resurssien tehokkaan käytön ja urheilun huippuosaajien kasvamisen. Tämä järjestelmä on alkanut tuottaa tulosta, ja jotta meillä olisi jatkossakin huippu-urheilijoita tarjoamassa elämyksiä ja esikuvia koko Suomelle, on huippu-urheiluverkoston toimintaedellytykset turvattava.